I. Mikloš, poslanec: (2009-03-10):
Snaha znížiť odvody je síce sympatická, a toto je jediný zákon, to by som veľmi rád zdôraznil, tento zákon, o ktorom rokujeme teraz, je jediným zákonom, ktorý sa krízy týka a ktorý sa snaží riešiť problematiku vysokých odvodov, ale aj vôbec odvodovú problematiku, ale rieši ju absolútne nedostatočným spôsobom. Najlepšie o tom svedčí nedostatočný prístup vlády a vládnej koalície, porovnanie programu tejto schôdze a porovnanie toho, čo navrhujeme naším uznesením a odporúčame vláde a žiadame vládu schváliť, kde zároveň predkladáme aj konkrétne novely zákonov, a to zákon o dani z príjmov, zákon o sociálnom poistení, zdravotnom poistení, verejnom obstarávaní, zákon o zrušení Fondu národného majetku a novelu Zákonníka práce. Jediný prienik pri porovnaní je práve zákon o sociálnom poistení, o ktorom hovoríme teraz, ale tu je návrh vlády absolútne nedostatočný a ja by som to rád vyjadril aj číslami, aby to bolo porovnateľné a zreteľné a aby sa to bolo viditeľné. Takže aký efekt vznikne, ak schválime tento vládny návrh, koľko sa uľahčí živnostníkom a podnikateľom? Efekt z vládneho návrhu bude 245 Sk mesačne, to je zníženie tých platieb do rezervného fondu. Zároveň ale z titulu zvýšenia minimálnej mzdy k 1. januáru tohto roka a z neho odvodeného zvýšenia minimálneho vymeriavacieho základu, z ktorého platia odvody živnostníci, malí živnostníci, sa im zvýšilo odvodové zaťaženie o 202 korún. Čiže čistý efekt, čistý efekt, teda zlepšenie po tejto novele oproti stavu do konca roka, bude 42, pardon, 43 Sk mesačne, niečo cez 1 euro. Ak by boli schválené, ak by bola schválená novela zákona o sociálnom poistení a o zdravotnom poistení, ktorú navrhuje opozícia, ktorá je prílohou uznesenia, o ktorom sme ešte nerokovali, tak tento efekt pre živnostníkov by bol 2 549 Sk mesačne. A len o trochu nižší efekt by bol pre všetkých zamestnancov a zamestnávateľov, pretože ten efekt by bol nielen zo zmeny výpočtu minimálnej výšky odvodov, ale aj zavedením odpočítateľnej položky pri platbe odvodov, čo by pocítili pozitívne všetci zamestnanci a všetci zamestnávatelia. Takže aj z tohto je zrejmé a evidentné, aký zásadný je rozdiel v opatreniach a návrhoch, ktoré predkladá alebo snaží sa predkladať, snaží sa o nich diskutovať, keďže aj diskusia je odmietaná, ktoré sa snaží navrhovať a ponúka vládnej koalícii opozícia. Myslíme si, že návrhy, ktoré predkladáme, sú nielen výraznejšie, by pomohli aj živnostníkom, aj podnikateľom, aj zamestnancom, ale sme predovšetkým presvedčení, že by pomohli ekonomike, že by pomohli viac chrániť existujúce pracovné miesta, že by menej pracovných miest zanikalo a že by sa najmä vytvorili podmienky na to, aby vznikali pracovné miesta nové. Takže musím konštatovať, že aj keď tento zákon odvody rieši, ale rieši ich aj správnym smerom, ale absolútne nedostatočným spôsobom. A ani tento zákon a už ďalšie vôbec nie, proste ochrana proti hluku asi krízu nevyrieši, ale ani ostatné zákony, ktoré prekladané sú. Preto potom v druhom čítaní chcem avizovať, že predložím pozmeňujúci návrh k tomuto zákonu, ktorým vlastne navrhnem rozšíriť túto novelu o opatrenia, ktoré by naozaj pomohli, a to je zavedenie odpočítateľnej položky pri platbe odvodov a zníženie, resp. väzbu minimálneho vymeriavacieho základu nie podľa minimálnej mzdy, ani teda nie podľa toho, ako to navrhuje vláda, ale podľa životného minima, čo by výraznejšie znížilo odvodové zaťaženie najmenších, malých živnostníkov, ktorých je veľa a ktorí sú krízou ohrození zrejme najviac alebo vo väčšej miere ako ešte iní zamestnávatelia. Ďakujem pekne.